Oop kragkabels skok vrou doodArgieffoto ŉ Vrou in haar laat 20’s is Woensdagoggend in Pietermaritzburg in KwaZulu-Natal doodgeskok. Russel Meiring, woordvoerder van ER24, het gesê die voorval het in Eaststraat in die Jika Joe-informele nedersetting plaasgevind. “Die vrou het vermoedelik in die straat geloop toe sy gestruikel en op ontblote kragkabels beland het. Die kabels is glo vir onwettige kragverbindings gebruik,” het Meiring gesê. Die vrou se liggaam is in die modder naby die ontblote drade aangetref. “Sy het erge brandwonde aan haar hand en rug opgedoen. Sy was reeds dood toe paramedici by die toneel opgedaag het.” Die vrou is op die toneel dood verklaar. Amptenare van die munisipaliteit het die onwettige verbindings ontkoppel. Die polisie ondersoek die saak.